Infografika - EU blue card Ara l-infografika sħiħa Il-presidenza tal-Kunsill u r-rappreżentanti tal-Parlament Ewropew laħqu qbil proviżorju dwar abbozz ta' direttiva li tistabbilixxi l-kondizzjonijiet ta' dħul u residenza għal ċittadini ta' pajjiżi terzi bi kwalifiki għoljin li jiġu jgħixu u jaħdmu fl-UE (id-direttiva dwar il-karta blu). Din is-sistema ta' ammissjoni fl-UE kollha għandha l-għan li tattira u żżomm ħaddiema bi kwalifiki għoljin, b'mod partikolari fis-setturi li qed jiffaċċaw nuqqas ta' ħiliet. It-trasformazzjoni ekoloġika u diġitali tal-ekonomiji tagħna ser tirnexxi biss jekk ikollna forza tax-xogħol li jkollha l-ħiliet meħtieġa biex tmexxiha. L-edukazzjoni u t-tagħlim tul il-ħajja ser ikollhom rwol ewlieni f'dan, iżda rridu wkoll niżguraw li aħna nkunu mgħammra biex nikkompetu fit-tfittxija globali għat-talent. Ir-regoli riveduti għall-karta blu tal-UE jipprovdu skema fil-livell tal-UE li tippermetti aktar flessibbiltà, kondizzjonijiet imtejba u mobbiltà simplifikata, li tqiegħed b'konvinzjoni lill-UE fost l-aqwa destinazzjonijiet għall-ħaddiema bi kwalifiki għoljin. Eduardo Cabrita, Ministru għall-Affarijiet Interni tal-Portugall Ir-regoli l-ġodda, li ser jissostitwixxu dawk eżistenti, jarmonizzaw aktar il-kondizzjonijiet ta' dħul u residenza għal ħaddiema bi kwalifiki għoljin u jżidu l-attraenza tal-karta blu tal-UE, b'mod partikolari billi: jistabbilixxu kriterji ta' ammissjoni aktar inklużivi , inkluż billi jnaqqsu l-limitu tas-salarju għall-ammissjoni, li jippermetti limiti tas-salarju aktar baxxi għal gradwati reċenti jew professjonijiet fil-bżonn ta' ħaddiema, inaqqsu t-tul minimu tal-kuntratt tax-xogħol għal sitt xhur, u jestendu l-ambitu biex dan jinkludi ħaddiema b'ħiliet għoljin mis-settur tat-teknoloġija tal-informazzjoni u l-komunikazzjoni (ICT); jiffaċilitaw il-mobbiltà intra-UE , inkluż billi jnaqqsu l-perjodu minimu ta' residenza fl-ewwel stat membru, jissimplifikaw u jħaffu l-proċedura għall-eżerċizzju tal-mobbiltà u jippermettu l-akkumulazzjoni ta' perjodi ta' residenza taħt skemi differenti biex jinkiseb l-istatus ta' resident għal żmien twil; jiffaċilitaw ir-riunifikazzjoni tal-familja u jagħtu aċċess mingħajr restrizzjonijiet għas-suq tax-xogħol lill-konjuġi jew lis-sieħeb/sieħba tad-detentur tal-karta blu; jissimplifikaw il-proċeduri għal impjegaturi rikonoxxuti; jagħtu livell ta' aċċess għoli ħafna għas-suq tax-xogħol , b'mod partikolari billi jistabbilixxu li l-istati membri jistgħu jippermettu lid-detenturi tal-karta blu tal-UE biex jinvolvu ruħhom f'attivitajiet bħala persuni li jaħdmu għal rashom jew f'attivitajiet professjonali sussidjarji oħra, kif ukoll joffru protezzjoni, b'mod partikolari fil-każ ta' qgħad; jestendu l-ambitu biex dan jinkludi membri tal-familja mhux tal-UE ta' ċittadini tal-UE u benefiċjarji ta' protezzjoni internazzjonali. L-istati membri tal-UE ser ikunu jistgħu jżommu l-iskemi nazzjonali mmirati lejn ħaddiema bi kwalifiki għoljin b'mod parallel mal-iskema tal-karta blu tal-UE. Madankollu, ir-regoli l-ġodda ser jintroduċu għadd ta' dispożizzjonijiet biex jiġu żgurati kondizzjonijiet ekwivalenti ta' kompetizzjoni sabiex id-detenturi tal-karta blu tal-UE u l-familji tagħhom ma jkunux fi żvantaġġ meta mqabbla mad-detenturi ta' permessi nazzjonali. Il-ftehim politiku proviżorju huwa soġġett għall-approvazzjoni mill-Kunsill u l-Parlament Ewropew qabel ma jgħaddi mill-proċedura ta' adozzjoni formali.